
PËR POLICINË E NDËRTIMIT

Në mbështetje të nenit 16 të ligjit nr.7491, datë 29.4.1991 "Për dispozitat kryesore kushtetuese", me propozimin e Këshillit të Ministrave, 

KUVENDI POPULLOR
I REPUBLIKËS SË SHQIPËRISË

VENDOSI:

Neni 1

Policia e ndërtimit është organ ekzekutiv, i armatosur, i specializuar për kontrollin e zbatimit të ligjshmërisë në fushën e punimeve të ndërtimit dhe të urbanistikës.

Neni 2

Policia e ndërtimit varet nga Ministria që mbulon veprimtarinë në fushën e urbanistikës e të ndërtimit. Ajo përbëhet nga drejtoria e policisë së ndërtimit dhe degët e saj, të cilat zbatojnë detyrat e caktuara me ligj dhe me vendimet e Këshillit të Rregullimit të Territorit të Republikës së Shqipërisë dhe të këshillit të rregullimit të territorit në rrethe e bashki.

Neni 3

Policia e ndërtimit ka këto kompetenca:
1. Të kontrollojë dhe të zbatojë dispozitat ligjore në fushën e urbanistikës dhe të punimeve të ndërtimit.
2. Të vendosë gjoba për shkeljen e dispozitave ligjore të mësipërme. Një pjesë e të ardhurave të krijuara prej tyre i kalojnë policisë së ndërtimit.
3. Të pezullojë e të marrë vendim për prishjen e ndërtimit të kundërligjshëm.

Neni 4

Policia e ndërtimit pezullon punimet e ndërtimit të objekteve, kur vëren shkelje të kushteve teknike të projektimit dhe të kushteve teknike të zbatimit nga persona fizikë e juridikë, vendas ose të huaj dhe i propozon zyrës së licencave pranë Ministrisë përkatëse heqjen e licencës së drejtuesve teknikë të tyre.
Kur kërkohet nga institucionet e prokurorisë apo nga institucionet e interesuara, subjektet ndërtimore, që konkurrojnë në procedura tenderimi, janë të detyruara të marrin një vërtetim zyrtar vlerësimi nga organet e policisë së ndërtimit.

Neni 5

Policia e ndërtimit, në zbatim të kushteve të ligjit nr.8405, datë 17.9.1998 "Për urbanistikën" dhe të ligjit nr.8402, datë 10.9.1998 "Për kontrollin dhe disiplinimin e punimeve të ndërtimit", kontrollon dhe merr masat e duhura për pezullimin e punimeve, prishjen e ndërtimit të kundërligjshëm, si dhe jep dënimin me gjobë.


Neni 6

Policia e ndërtimit pezullon e njofton Këshillin e Rregullimit të Territorit të Republikës së Shqipërisë për vendimet e marra nga këshilli i rregullimit të territorit të rrethit ose i bashkisë, kur vëren shkelje të ligjit në vendimet e tyre.

Neni 7

Policia e ndërtimit, për kryerjen e detyrave të veta, bashkëpunon me organet e pushtetit lokal, prefekturat dhe policinë e rendit e atë bashkiake. Bashkëpunimi realizohet sipas akteve nënligjore përkatëse.

Neni 8

Oficerë dhe agjentë të policisë së ndërtimit, të caktuar nga ministri që mbulon veprimtarinë  në fushën e urbanistikës e të ndërtimit,  ushtrojnë funksionet e policisë gjyqësore.

Neni 9

Policia e ndërtimit ka uniformën, pajisjet, makineritë dhe grupet speciale të prishjes së ndërtimeve të kundërligjshme, që përcaktohen nga Ministria e Punëve Publike dhe Transportit.
Punonjësit e policisë së ndërtimit, që do të pajisen me armë zjarri dhe pajisje speciale, përcaktohen nga ministri që mbulon veprimtarinë në fushën e urbanistikës e të ndërtimit në bashkëpunim me ministrin e Rendit Publik.

Neni 10

Në shërbimin e policisë së ndërtimit pranohen shtetasit që plotësojnë këto kërkesa:
- të jenë shtetas shqiptarë;
- të kenë kryer shërbimin e detyrueshëm ushtarak ose të kenë shërbyer në Forcat e Armatosura;
- të kenë, të paktën, arsimin e mesëm profesional kryesisht për ndërtim;
- të mos jenë dënuar për vepra penale;
- të jenë të aftë nga ana fizike.

Neni 11

Këshilli i Ministrave miraton strukturën e policisë së ndërtimit dhe statusin e saj.

Neni 12

Ligji nr.7752, datë 28.9.1993 "Për policinë e ndërtimit" dhe të gjitha dispozitat që bien në kundërshtim me këtë ligj, shfuqizohen.

Neni 13

Ky ligj hyn në fuqi 15 ditë pas botimit në Fletoren Zyrtare.

Shpallur me dekretin nr.2227, datë 5.10.1998 të Presidentit të Republikës së Shqipërisë, Rexhep Meidani 


